Normann (adelsslægt)

Normann (også Norman, Nordmand) er en pommersk uradelsslægt fra Rügen, som også blev naturaliseret som dansk adel. Den danske adlede linje er uddød, mens en borgerlig gren måske stadig lever i Danmark. Slægten har også etableret grene i Sverige, Brandenburg-Preussen, Schlesien og Württemberg.

Våben 
Tværdelt af hvidt, hvori en halv sort ørn med rødt næb fast på delingen, og blåt, hvori der er tre røde ruder. På hjelmen to krydsede røde årer foran tre påfuglefjer.

Historie 
Den oprindelig på Rügen hjemmehørende adelsslægt Narmann eller Normann er sikkert af samme oprindelse som slægten Paslick, med hvilken den har våben fælles. Slægten træder frem i historien 1316 med brødrene Thesemer, Henneke og Thesdart Norman.

På Rügen har slægten haft besiddelser i Dubkevitz, Helle, Liddow, Lebbin, Tribbevitz, Jarnitz, Tribberatz og Poppelvitz. Efterhånden fik slægten også godser på fastlandet, bl.a. Mocker og Thurow.

1556 var en Heinrich von Normann statholder i Cammin Stift. Familien har også produceret talrie landfogeder på Rügen, og en Melchior von Normann var første råd hos hertug Ernst Ludvig af Pommern og havde fuldmagt til at regere i hertugens sted.

Flere medlemmer af slægten stod i preussisk militærtjeneste. Karl Ludwig von Normann fik henholdsvis under kong Frederik 2. og Georg Balthasar von Normann under Frederik Vilhelm 2. rang som generalmajor. Den sidstnævnte adopterede sin nevø, som grundlagde grenen von Kahlden-Normann begründete. Linjen i Württemberg fik i 1806 under navnet von Normann-Ehrenfels grevelig værdighed.

I Danmark 
Slægten, der i det 15. århundrede sad inde med Roskildebispens lensgodser, kom i 16. og 17. århundrede til Danmark; således af linjen Tribbevitz jægermester Adam Normand 1568 og dennes slægtning Ernst Normand (1579-1645) til Tribbevitz, Palsgård, Selsø og Gundetved. Denne linje uddøde i Danmark med Jochum Normand 1653.

Af linjen Jarnitz — hvis ældst kendte mand er Tönnies von Normann (nævnt 1370) — skal nævnes Jürgen Ernst von Normann (nævnt 1727) til Lebbin, der var fader til dansk generalmajor og kammerherre Gottlieb Philip Geritus Dietrich von Normann (1749-1821) og til kammerherre, oberstløjtnant Adolph Christoph Adam von Normann (1747-1821), der 1776 blev naturaliseret som dansk adelsmand, men ikke efterlod sig descendens.

Generalmajor Gottlieb Philip Geritus Dietrich von Normann var fader til kaptajn i Marinen Emil Wilhelm Normann (1798-1881), hvis sønner var kommandør, meddirektør i DFDS Carl Otto Emil Normann (1839-1899) — fader til direktør Leif Otto Normann (1890-1973) — og direktør i Privatbanken Axel Normann (1841-1927), af hvis børn skal nævnes Ellie Mary Normann (1873-1959), gift med skibsreder Adolf Peter Antonius Carl (1848-1908), og dramaturg Jacob Christian Normann (1877-1958).

Kendte medlemmer 
 Helmuth Theodor Wilhelm von Normann (1802-1832), diplomat og digter
 Heinrich von Normann, gesandt, statholder i Cammin Stift
 Matthäus von Normann, tysk jurist, landfoged på Rügen
 Melchior von Normann, hertugelig råd og minister

I Brandenburg-Preussen 
 Axel von Normann (1760-1835), preussisk generalmajor
 Georg Balthasar von Normann (1721-1795), preussisk generalmajor
 Johann Friedrich von Normann (1734-1798), preussisk generalmajor
 Karl Ludwig von Normann (1705-1780), preussisk generalmajor
 Karl von Normann (1827-1888), preussisk hofmarskal

I Württemberg 
 Karl Friedrich Leberecht von Normann-Ehrenfels (1784-1822), greve, württembergsk generalmajor, filhellener
 Philipp Christian von Normann-Ehrenfels (1756-1817), tysk greve, jurist, statsminister i Kongeriget Württemberg

I Danmark 
 Adam Normand (1500-tallet), jægermester og lensmand
 Carl Otto Emil Normann (1839-1899), søofficer og skibsreder
 Ernst Normand (1579-1645), godsejer, gesandt og lensmand
 Adolph Christoph Adam von Normann (1747-1821), officer og kammerherre
 Gottlieb Philip Geritus Dietrich von Normann (1749-1821), officer og kammerherre
 Jacob Christian Normann (1877-1958), dramaturg
 Leif Otto Normann (1890-1973), direktør

Kilder 
 Albert Fabritius, "Normann", i: Povl Engelstoft & Svend Dahl (red.), Dansk Biografisk Leksikon, København: J.H. Schultz Forlag 1932-44.
 Danmarks Adels Aarbog, XXIII, 1906, s. 324-331; XXVIII, 1911, s. 579; LIV, 1937, II, s. 175; LV, 1938, II, s. 135.
 Th. Hauch-Fausbøll: Slægtshaandbogen, 1900, s. 688 ff.
 Samme: Haandbog over den ikke naturaliserede Adel, 2. udgave, 1933, s. 84 f.

 
Slægter fra Danmark
Adelsslægter fra Pommern
Adelsslægter fra Danmark